愚石歌
作者：何夢桂
朝代：宋

paragraphs: 大塊初分生怪石，曾與不周山作骨。
山崩地缺天柱摧，片石耆姿轉奇崛。
媧皇煉石補天工，化作五星成五色。
地下爲石天上星，頑質變化生神靈。
一朝天狼齧蝕五星隕，隕石宋野猶有光晶熒。
何人夜負入海嶼，錯雜昆吾無覓處。
中間塊石獨𡼭嶔，住在錦溪溪上滸。
石潤可以硯，石文可以屏。
贔屭或刳鼎，廉栗或劖銘。
不然雲母與紫英，否則丹砂和空青。
爾材於用百不適，空有千尺高稜層。
暴流沒馬不加減，霜降石出不加增。
火不焦，水不凝。
刻桐扣不鳴，飲羽射不驚。
世間至智不能化，而我安敢逃愚名。
人聞愚惡聞智喜，君謂我愚真知己。
築室招子願結交，更請柳溪作愚記。
我笑己愚君更愚，世有兩愚適相值。
江流東去夕陽西，千古相看只如此。
當年三品不點頭，况被旁人鞭得起。